Gwir eo e c'heller kavout e traoñ bro-Ouelo un nebeut tud a zistag c'hoazh  /marf/blif/bef/pif/    hogen, evit lavarout ar wirionez  evel m'emañ ez a war gresk e-touez ar  vrezhonegerion an dud a zistag /maro/hirio pe Hirie/beo/piou/ hag all. N'eus  ken met un nebeut gwenedourion, kelennerion ar braz anezho, a zeu a-benn da  zerc'hel mort d'un doare diforc'h dezho-o-unan, dreist-holl, na petra  distagañ H e lec'h Z pe gaver ur ZH, ha derc'hel d'o rannyezh rik zoken pa  gomzont gant tud ken desket hag int war ar brezhoneg. Kement se n'eo ket  sirius : ur benveg yac'h ha kreñv e rank bezan ar brezhoneg pe e vo  kaset  d'ar blotoù da gemer ur benveg yac'hoc'h. Ne rank ket bezan hor yezh ur  mirdi troiennoù rannyezhel diniver e-lec'h pep tra, kement lavar a zo, a  vefe koulz hag ar re all. Gwelloc'h eo bagig eget barkig, setu aze !        Ur yezh didammet e oa ar brezhoneg poblek, gant leun a zoareoù diforc'h evit  lavarout "Maintenant" : hiziv, hirio, hirie, hiziù, hidi, hudu, ha me 'oar  me ! Da heul roparz Hemon ha Youenn Olier ec'h ouzomp avat n'heller ket  kontañ  war al luc'hajoù evit reiñ un dazont talvoudus d'hor yezh evit hor  Bro. Rak eno emañ an dalc'h : peseurt ster politikel a roomp d'hor yezh ? An  darn vrasañ eus an dud ne brederiont ket war se hogen a-bouez kenañ eo. Ur  yezh a zo tonket da vont da goll pe da vezañ yezh ur gumuniezh a dud.  Peseurt kumuniezh a dud e Breizh ? Pe kantadoù ha miliadoù a gumuniezhioù  bihanoc'h bihanañ ha toc'hor, kumuniezhioù ar vrezhonegerion ziwezhañ a  ziwar ar maez, dizesk war o yezh, dizant  ha kabac'h, oc'h ober o zalaroù hag  o komz galleg ouzh o bugale, pe neuze ur gumuniezh leun a startijenn, troet  ouzh an dazont, o chom e kêr peurliesañ, o komz brezhoneg kement ha ma  c'hellont, ouzh forzh piv, desket war o yezh, gant ur raktres evit o bro ?        Neuze an eil rummad a dud-se, an hini nemetañ a dalv ar boan komz diwar e  benn amañ d'am soñj, a roio un dazont d'hor yezh, a raio ur genyezh gant  dibaboù na blijint ket alïes d'ar  c'hlanyezhourion.        Neuze, ya, gwir eo, ez eus un diforc'h didec'hus etre an doare da skrivañ  hag an hini da zistagañ ar brezhoneg er genyezh-se. Setu aze dres perak d'am  soñj ne felle ket da Roparz Hemon degemer ar ZH e 1941 : ar gwenedeg a oa  peuzvarv dija e kornioù bras a vro-Wened, evel kornog ledenez Rhuys da  skouer hervez Herrieu e-unan. Ar wenedourion kar o bro n'o devoa da zever  nemet dilezel o zammig rannyezh evit mad ar brezhoneg unvan bet diazezet e  1912 war ar KLT. Se ne oa ket reizh-reizh evit gwir rak pinvidigezhioù dibar  en deus ar gwenedeg, ha pergen ur wir skol a lennegezh -relijiel dreist-holl  avat- ha setu penaos e voe graet ar KLTG pe ZH e 1941, war atiz va goureontr  Zavier Langleiz dreist-holl, un den en doa desket brezhoneg dre al levrioù  dreist-holl KLT (c'hoari a reas roll Yann Landevenneg e 1928 pe se), ha  digant liorzhour maner e dud e Kohanno Surzhur.        Roperzh ar Mason a skrivas  neuze ul levrig talvoudus-tre da heul emglev  1941. E adkopiet am eus penn da benn hag e lakaet war Wikipedia brezhonek  evit diskouez mat gwir youl Roperzh ar Mason : derc'hel d'ar gwenedeg  hengounel evit ar Bobl dre ma ne oa ket gouest da gemm doare skrivañ nag en  em ober ouzh lennegezh Walarn a rae gant ur brezhoneg 'uhel', pell mat  diouzh o hini, hogen , evit ar vegenn hag ar rummadoù da zont, TOSTAAT,  tammig ha tammig ouzh ur brezhoneg ETRE a felle da Roperzh ar Mason, a  zegemerfe pinvidigezhioù ar gwenedeg dreist-holl evit an ereadurezh, gerioù  dianav hag all.        Hogen sklaer e oa d'an holl e 1941 pezh n'eo ket splann ken d'an dud e 2007  : war zu ar genyezh e rank an holl mont, klask tostaat an eil diouzh ar re  all, freuzañ mogerioù ar rannyezhoù. Evel-se pa weler daou zen eus "ar bobl"  o klask komz kenetrezo, ez eont peurliesan e galleg pa n'en me anavezont  ket. Memestra, en hañv tremenet e Kerien-Loudieg em boa  kejet gant ur  c'houplad gwenedour eus kostez an Henbont deut eveldon da birc'hirinañ d'al  Lourdez brezhon. Evel ma talc'hen me da vont hepken e brezhoneg - ur  brezhoneg liv ar gwenedeg warnañ a glasken distripañ - e rae ar paotr  strivoù diouzh e du da zistagañ fraeshoc'h din ar gerioù eget na rae pa  gomze ouzh e wreg... Moarvat e ouie skrivañ un tamm a soñjis. Sklaer e oa  din, da vihanañ e vefe bet kavet dindan berr amzer ur genyezh kenetrezomp.        En hevelep doare ez eus ur genyezh en em ra tamm-ha-tamm etre ar  vrezhonegerion desket. Kavout a ra din ez a re bell ganti eta -se am eus  meneget uheloc'h dija- gwenedourion 'zo pa ne galskont ket atav tostaat ouzh  bloc'h ar C'HLT (betek kemm divizout emglev 1941 pa zegasont troiennoù  diezhomm gwenedeg rik hep doujañ da alioù fur roperzh Ar Mason) ha kavout a  ra din ivez ne ra ket bepred tud ar KLT strivoù bihan da reiñ degemer da  berzhioù mat ar gwenedeg.        Setu aze perak, daoust maz eo IMBOURC'H anavezet evit bezañ broadelour hor  broadelouriezh n'eo ket tamm ebet an nasionalouriezh faskour pe stalinour.  Lavarout a reomp ez eo Breizh hor Bro nemeti dezhi ur yezh da adsevel  a-gevret gant ar vro hec'h unan war diazezoù doujus d'an holl hogen gant  pennaennoù eeun evel hemañ : hor bro da zont n'en deus ezhomm ebet eus teir  yezh nag eus rannyezhoù diamzeret. Ezhomm hon eus eus ur benveg kreñv gouest  da empentiñ holl  zoareoù ar bed arnevez a drugarez da holl binvidigezhioù ar  brezhoneg a zo da bennaouiñ en holl rannyezhoù ha roudoù all, koshoc'h eus  hor yezh. Setu aze penaos ez eo IMBOURC'H an ti embann en deus moulet ar  muiañ a skridoù gwenedek rik er yezh peurunvan rak n'omp ket evit dilezel an  darn se eus glad ar brezhoneg.    "Chal ha Dichal », barzhonegoù gant Roperzh ar Mason, e gwenedeg  12 euro    "Istor an Itron Varia a Lourd" gant S. Seveno, e gwenedeg 8 euro    Enez ar Vertuz, gant Y. Marion, e gwenedeg dibenn an 18vet  kantved 12 euro    'Tri fezh c'hoari" gant Roperzh ar Mason 5 euro    Magazin Speredel, un oberenn wenedek eus 1790 enni 450 pajenn e  3 levrenn , an tri : 30 euro.        RET EO OUZHPENNAÑ 20 % EVIT AR MIZOÙ-KAS.        AN URZHIADOÙ A ZO DA GAS DA :    tgwilhmod@xxxxxxxxxxxxxx    IMBOURC'H, Kergreven 29800 Trelevenez      .